Lady and the Tramp pasta (Frikkadelle en tamatiesous by pasta) – 'n Voorskoot en 'n Wynglas
Lady and the Tramp pasta (Frikkadelle en tamatiesous by pasta)
July 17, 2017 June 27, 2017 voorskootenwynglas
Wie onthou nog die deel uit Lady and the Tramp waar hulle die pasta eet?…die mees bekende deel seker in die fliek, want dis waar hulle mekaar soen nadat hulle altwee toevallig dieselfde stuk spaghetti beetgekry en opgeslurp het. Van daardie tyd af het ek altyd die idee in my kop gehad dat dit is hoe spaghetti eintlik ge-eet moet word…nie die opslurp tot by jou geliefde se mond deel nie… maar die feit dat hulle frikkadelle met 'n ryk tamatiesous saam met die spaghetti ge-eet het. Self het ons dit nooit so ge-eet in ons huis nie. Ons het gewoonlik net 'n lekker bolognaise sous saam met die spaghetti gekry en al was dit heerlik, het ek nogsteeds die idee in my kop gehad dat spaghetti eintlik saam met die frikkadelle bedien moet word.
In Engeland kry ek toe 'n resepteboek van Jamie Oliver (Jamie's ministry of Food) wat hierdie einste resep in het. 'n Paar jaar later het ek 'n resepteboek van Barbara Joubert persent gekry (Proe die lekker) waar daar 'n effens ander weergawe in is. Ek het toe die twee resepte mettertyd met mekaar getrou en dit effens aangepas om 'n resep by uit te kom waarvan ek baie hou. Hier is dus my weergawe van die Lady and the Tramp pasta….
500g gemaalde vleis (helfte beesmaalvleis, helfte varkmaalvleis)
1 teelepel gedroogde origanum
2 blikke italiaanse tamaties (gekap)
Handvol vars basiliekruid (in stukke gebreek)
1 tot 2 teelepels bruin suiker
400g spaghetti pasta (of tagliatelli)
Parmesaan kaas or pecorino kaas (vir rasper bo-oor)
Ekstra basiliekruid vir bediening
Voorverhit die oond tot 180°C. Haal die blare van die roosmaryn af en kap dit fyn. Meng die roosmaryn, broodkrummels, mosterd, gemaalde vleis, origanum en sout en pepper goed met jou hande. Deel die mengsels in frikkadelle effens groter as 'n R5 stuk. Giet die olie in 'n oondbak en plaas die frikkadelle daarin. Rooster in die oond vir 15min tot gaar. Hou eenkant.
Verhit die res van die olie en braai die ui en knoffel tot sag en deurskynend. Voeg die tamaties, basiliekruid, rooiwyn en tamatiepasta by. Roer die suiker deur en geur met die sout en pepper. Prut oop vir omtrent 45 minute tot dik op lae hitte.
Kook die pasta volgens die instruksies op die pakkie tot gaar, maar die sag of pap nie (die warm sous maak dit ook verder gaar, so dit moet net al dente wees). Terwyl die pasta kook, skep die frikkadelle in die sous en hou dit warm oor lae hitte.
Bedien die sous op die pasta en rasper parmesaan of pecorino kaas oor net voor opdiening. Snipper ook die ekstra basiliekruid blare oor.